Document ID: 31998L0098

Komisijas Direktīva 98/98/EK
(1998. gada 15. decembris),
ar ko divdesmit piekto reizi tehnikas attīstībai pielāgo Padomes Direktīvu 67/548/EEK par normatīvo un administratīvo aktu tuvināšanu attiecībā uz bīstamu vielu klasifikāciju, iepakošanu un marķēšanu
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1967. gada 27. jūnija Direktīvu 67/548/EEK par normatīvo un administratīvo aktu tuvināšanu attiecībā uz bīstamu vielu klasifikāciju, iepakošanu un marķēšanu [1], kurā jaunākie grozījumi izdarīti ar Komisijas Direktīvu 98/73/EK [2], un jo īpaši tās 28. pantu,
tā kā Direktīvas 67/548/EEK I pielikumā ir ietverts bīstamu vielu saraksts kopā ar informāciju par katras vielas klasifikācijas un marķēšanas procedūru; tā kā pašreizējās zinātnes un tehnikas atziņas liecina, ka šajā pielikumā norādīto bīstamo vielu saraksts būtu jākoriģē; tā kā tādēļ ir jāgroza I pielikuma priekšvārds, lai iekļautu nomenklatūras izmaiņas, ierakstu formātu, piezīmes par vielu identifikāciju, klasifikāciju un marķēšanu un piezīmes par preparātu marķēšanu; tā kā bīstamo vielu saraksts I pielikumā satur vielas, attiecībā uz kurām ir piešķirtas īpašas pagaidu klasifikācijas un marķējuma atkāpes Austrijai un Zviedrijai ar Austrijas, Somijas un Zviedrijas Pievienošanās aktu; tā kā Pievienošanās akts paredz pārskatīt minēto vielu klasifikācijas un marķēšanas prasības; tā kā attiecīgā pārskatīšana izraisa vairāku vielu klasifikācijas koriģēšanu;
tā kā Direktīvas 67/548/EEK III pielikumā uzskaitītas frāzes, ar kurām norāda bīstamo vielu un preparātu īpašo riska veidu; tā kā ir jāievieš dažas jaunas frāzes, kas attiecas uz dažu vielu un preparātu radīto apdraudējumu veselībai;
tā kā Direktīvas 67/548/EEK IV pielikumā ir bīstamo vielu un preparātu drošības frāžu uzskaitījums; tā kā ir jāpārskata dažas drošības frāzes saistībā ar veselības un apkārtējās vides apdraudējumu; tā kā ir jāievieš dažas drošības frāzes saistībā ar veselības apdraudējumu; tā kā ir arī jāievieš dažas apvienotās norādes, kas attiecas uz bīstamu vielu un preparātu lietošanu;
tā kā Direktīvas 67/548/EEK VI pielikumā ir norādījumi par bīstamo vielu un preparātu klasifikāciju un marķēšanu; tā kā šajos norādījumos ir jāizdara grozījumi;
tā kā šajā direktīvā paredzētie pasākumi ir saskaņā ar atzinumu, ko sniegusi Komiteja to direktīvu pielāgošanai tehnikas attīstībai, kuras attiecas uz tehnisko šķēršļu atcelšanu bīstamu vielu un preparātu tirdzniecībā,
IR PIEŅĒMUSI ŠO DIREKTĪVU.
1. pants
Direktīvu 67/548/EEK groza šādi.
1. Direktīvas I pielikumā izdara šādus grozījumus:
a) ar šīs direktīvas 1. A pielikuma tekstu aizstāj attiecīgo tekstu priekšvārdā;
b) ar šīs direktīvas 1. B pielikuma ierakstiem aizstāj attiecīgos ierakstus;
c) iekļauj šīs direktīvas 1. C pielikuma ierakstus;
d) svītro šīs direktīvas 1. D pielikumā minētos ierakstus.
2. Šīs direktīvas 2. pielikumu iekļauj III pielikumā.
3. Direktīvas IV pielikumu groza šādi:
a) attiecīgās norādes aizstāj ar šīs direktīvas 3. A pielikuma norādēm;
b) iekļauj šīs direktīvas 3. B pielikuma norādes;
c) iekļauj šīs direktīvas 3. C pielikuma apvienotās norādes;
4. Saskaņā ar šīs direktīvas 4. pielikumu groza VI pielikumu.
2. pants
1. Dalībvalstīs stājas spēkā normatīvi un administratīvi akti, kas vajadzīgi, lai vēlākais līdz 2000. gada 1. jūlijam nodrošinātu atbilstību šai direktīvai. Par to dalībvalstis tūlīt informē Komisiju.
Kad dalībvalstis pieņem minētos noteikumus, tajos ietver atsauci uz šo direktīvu vai arī šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.
2. Dalībvalstis dara zināmus Komisijai galvenos savus tiesību aktu noteikumus, ko tās pieņēmušas jomā, uz ko attiecas šī direktīva, un šīs direktīvas un pieņemto valsts tiesību aktu noteikumu korelāciju tabulu.
3. pants
Šī direktīva stājas spēkā trešajā dienā pēc tās publicēšanas Eiropas Kopienu Oficiālajā Vēstnesī.
4. pants
Šī direktīva ir adresēta dalībvalstīm.
Briselē, 1998. gada 15. decembrī

Labels: 12
3
15
20